## TRAM d’Alacant amplia els horaris de les línies 2, 3 i 4 per a facilitar la mobilitat durant la Setmana Santa

*** Un total de 57 tramvies cobriran els servicis especials programats per als dies 16, 17 i 18 d’abril
* Els últims trens de la línia 1 prolongaran el seu recorregut des d’Hospital Vila fins a Luceros**

TRAM d’Alacant amplia, a partir del dimecres 16 i fins al divendres 18 d’abril, els horaris dels tramvies de les línies 2 (Luceros-Sant Vicent del Raspeig), L-3 (Luceros-El Campello) i L-4 (Luceros-Plaza La Coruña) per a afavorir la mobilitat dels ciutadans durant la Setmana Santa.

A més, els últims trens de la línia 1 (Luceros-Benidorm) que ixen d’Hospital Vila (amb enllaç per autobús amb Benidorm a causa de les obres de millora d’este tram) no acabaran el seu trajecte en Poble Espanyol, com fan habitualment, sinó que prolongaran el seu recorregut fins a Luceros, com en la resta del dia, però amb parada facultativa en tots els baixadors, excepte Sangueta.

L’objectiu és facilitar als usuaris un transport públic ràpid i còmode perquè puguen accedir a la capital alacantina i assistir a les processons que se celebren en el centre fins a la matinada, sense necessitat d’agafar el vehicle privat. En total, TRAM d’Alacant habilitarà 57 tramvies especials en les tres jornades, a part de la citada prolongació del recorregut de tres combois de la línia 1.

Els pròxims dies 16, 17 i 18 del present mes, a més dels tramvies del servici ordinari que presta FGV, s’habilitaran 13 circulacions extraordinàries de la línia 2 de Luceros a Sant Vicent del Raspeig des de les 22:39 fins a les 02:24 hores, i 13 més en el trajecte invers des de les 23:09 a les 2:54 hores.

En la línia 3, els 12 servicis especials de Luceros cap al Campello començaran a les 23:19 h i conclouran a les 3:39 hores, mentres que els trajectes des del Campello cap a la capital s’iniciaran a les 22:10 i acabaran a les 23:10 hores.

En la línia 4, les huit unitats programades començaran el seu servici des de Luceros cap a Plaza La Coruña a les 22:59 i cessaran la seua activitat a les 2:29 hores, mentres que en el recorregut contrari n’hi haurà huit més des de les 23:30 fins a les 3:00 hores.

Quant a la línia 1, els trens que prolongaran el seu recorregut fins a Luceros seran els que partisquen d’Hospital Vila a les 22:45, 23:05 i 23:35 hores.

D’esta manera, TRAM d’Alacant vol que els habitants i turistes d’Alacant puguen utilitzar els seus servicis i evitar embossaments i problemes d’aparcament per l’afluència de públic durant estos dies i pels diferents talls de trànsit que es produïxen en els principals carrers i avingudes de la capital alacantina.

FGV recorda a tots els usuaris que es pot obtindre més informació en el telèfon d’informació 900 72 04 72, en la [pàgina web del Tram](https://www.tramalacant.es/), en Twitter @tramdealicante i en l’app oficial de TRAM d’Alacant.

Fecha: 14/04/2025